กำชับผู้ว่าราชการจังหวัดทั่วประเทศ ปฏิบัติตามแนวทางกระทรวงสาธารณสุขกำหนด อย่างเคร่งครัด
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ประชุมมอบนโยบายเพื่อป้องกัน ควบคุมและแก้ไขสถานการณ์การแพร่ระบาดของโรคโควิด-19 ให้แก่ ผู้ว่าราชการจังหวัดทั่วประเทศ โดยมีหัวหน้าส่วนราชการ นายอำเภอเมืองและหน่วยงานที่เกี่ยวข้อง ร่วมประชุุมผ่านระบบวีดิทัศน์ทางไกล (VCS) โดยกล่าวว่า ขณะนี้สถานการณ์การระบาดของโรคโควิด-19 ในพื้นที่กรุงเทพมหานครยังคงน่าเป็นห่วง ส่วนพื้นที่ต่างจังหวัดถือว่ายังควบคุมสถานการณ์ได้ดี เน้นย้ำว่าทุกจังหวัดต้องให้ความร่วมมือนำแนวทางปฏิบัติป้องกันการแพร่ระบาดของโรคโควิด -19 (D-M-H-T-T) ที่กระทรวงสาธารณสุขกำหนดไปใช้เพื่อลดการแพร่ระบาดของโรคให้เกิดประสิทธิภาพสูงสุด ทั้งการเว้นระยะห่าง หมั่นล้างมือ งดการรวมกลุ่มและการส่วมใส่หน้ากากอนามัยอย่างถูกวิธี จากนั้นต้องนำข้อปฏิบัติดังกล่าวไปเผยแพร่สร้างความเข้าใจให้ประชาชนได้รับทราบอย่างทั่วถึงผ่านหน่วยงานในพื้นที่ ขณะเดียวกันหากพบว่า มีประชาชนเดินทางมาจากพื้นที่ควบคุมสูงสุดและเข้มงวด 13 จังหวัด เจ้าหน้าที่ต้องควบคุมและเฝ้าระวังให้ปฏิบัติตามมาตรการของกระทรวงสาธารณสุขอย่างเคร่งครัดในการกักตัวเพื่อป้องกันไม่ให้เกิดการแพร่เชื้อในวงกว้าง ส่วนเรื่องการฉีดวัคซีนถือเป็นเรื่องสำคัญเช่นกันแต่ไม่อยากให้รอการฉีดวัคซีนเพียงอย่างเดียวเนื่องจากขณะนี้วัคซีนยังมีไม่ทั่วถึง ซึ่งเจ้าหน้าที่ควรศึกษาการฉีดวัคซีนให้ตรงกับกลุ่มเป้าหมายให้ดีที่สุดและสร้างการรับรู้ให้ประชาชนทราบถึงประโยชน์ของการฉีดวัคซีนทุกยี่ห้อเพื่อป้องกันไม่ให้เกิดความสับสน เชื่อว่าหากทุกจังหวัดปฏิบัติตามาตรการทั้งหมดนี้จะทำให้ควบคุมการแพร่ระบาดของโรคโควิด-19 ได้ดีขึ้นส่วนเรื่องการดูแลผู้ป่วยโควิด-19 ของแต่ละพื้นที่ อยากให้ทุกจังหวัดนำมาตรการการกักตัวที่บ้าน (Home Isolation) ของกระทรวงสาธารณสุขไปใช้อย่างมีระสิทธิภาพ ซึ่งเป็นอีกหนึ่งวิธีสำหรับดูแลผู้ป่วยที่อยู่ในกลุ่มสีเขียว นอกจากนี้ ขอให้พื้นที่ควบคุมสูงสุดและเข้มงวด 13 จังหวัด รับมือกับการระบาดของโรคโควิด-19 ให้ดี ส่วนจังหวัดที่เหลือควรเตรียมพร้อมช่วยเหลือรับมือกับสถานการณ์นี้ด้วย ทั้งเรื่องการจัดเตรียมเตียงรองรับผู้ป่วย การจัดตั้งโรงพยาบาลสนามและการควบคุม ป้องกันไม่ให้มีการแพร่ระบาดของโรคในพื้นที่เพิ่มขึ้น